Diari Oficial de la Generalitat Valenciana


Sumari del DOGV 6128, del 22-10-2009 (2009/11007)

Acord de la Mesa de les Corts sobre delegació en el Consell de la Sindicatura de Comptes de l'aprovació de les convocatòries i les bases corresponents als concursos oposicions prevists per a cobrir determinades vacants.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6128

Data del DOGV
:   22-10-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/11056


Data del document
:   01-09-2009

Organisme emissor
:   Corts Valencianes

Tipus de document
:   Acord

Descriptors 

:   * concurs administratiu

Acord de la Mesa de les Corts sobre delegació en el Consell de la Sindicatura de Comptes de l'aprovació de les convocatòries i les bases corresponents als concursos oposicions prevists per a cobrir determinades vacants. [2009/11776]  
S'eleva a la Mesa de les Corts l'escrit tramès pel síndic major de Comptes a la presidenta de les Corts (RE 17250), mitjançant el qual «es ret compte que el Consell de la Sindicatura de Comptes, en la reunió realitzada el dia 25 de febrer de 2009, ha pres l'acord següent:  
1) Comunicar a la presidenta i a la Mesa de les Corts Valencianes la voluntat d'aquesta institució de realitzar pròximament els procediments legals i reglamentaris corresponents per a dotar els llocs de treball vacants en la RLT de la Sindicatura, que es proveiran d'acord amb els sistemes que s'hi preveuen.  
L'oferta pública d'ocupació, que és el pas previ a les convocatòries de provisió, es concreta en els llocs de treball de naturalesa funcionarial següents:  
- Tres vacants de tècnic d'auditoria de corporacions territorials i altres ens públics. Grup A. Concurs oposició lliure (2 torn lliure i 1 promoció interna).  
- Dues vacants d'ajudant d'auditoria de corporacions territorials i altres ens públics. Grup B. Concurs oposició lliure (1 torn lliure i 1 promoció interna).  
- Una vacant d'auxiliar administratiu. Grup C. Concurs oposició lliure (1 torn lliure).  
Les vacants que no es cobresquen mitjançant promoció interna seran acumulades al torn lliure.  
2) Sol·licitar a la presidència i a la Mesa de les Corts Valencianes que deleguen en el síndic major i en el Consell de la Sindicatura, respectivament, les competències corresponents per a les convocatòries, l'aprovació de les bases respectives, els nomenaments de tribunals o comissions avaluadores i la resta de requisits reglamentaris, en relació amb les vacants especificades o les que hi haja en el moment de les convocatòries.  
3) Obtinguda, si escau, la delegació de les Corts Valencianes, es procedirà a publicar l'oferta pública d'ocupació i iniciar els tràmits, en els termes que així s'aproven en el seu moment, per a la provisió en propietat de les vacants existents.»  
Respecte a allò que ha sol·licitat el síndic major de Comptes, han d'efectuar-se les consideracions següents:  
Primera. L'Estatut d'Autonomia de la Comunitat Valenciana, aprovat mitjançant la Llei Orgànica 1/2006, de 10 d'abril, de Reforma de la Llei Orgànica 5/1982, d'1 de juliol, dedica el capítol VI del títol III a les institucions comissionades per les Corts: El Síndic de Greuges i la Sindicatura de Comptes. L'article 39 preveu l'existència de la Sindicatura de Comptes com a l'òrgan a què correspon el control extern econòmic i pressupostari de l'activitat financera de la Generalitat, dels ens locals compresos al seu territori i de la resta del sector públic valencià, com també dels comptes que ho justifiquen. Aquest precepte estatutari remet a una llei de les Corts la fixació de la composició i les funcions de la mateixa institució, com també l'estatut dels seus membres.  
Segona. La Llei 6/1985, d'11 de maig, de la Sindicatura de Comptes, en l'article 1, segon paràgraf, estableix que «La Sindicatura de Comptes dependrà orgànicament de les Corts Valencianes, si bé gaudirà d'independència funcional total per al millor compliment dels seus fins». En relació amb aquest precepte cal citar el que es declara en el preàmbul de la llei, en el qual es diu sobre això el següent:  
«Cal ressaltar el reconeixement de la independència funcional de la institució, a fi de dotar-la de la llibertat necessària per a poder garantir el millor i més lliure desenvolupament de les seues funcions, sense que això siga impediment per a declarar la seua dependència orgànica de les Corts Valencianes, davant les quals han de retre els informes i, en última instància, respondre de la seua actuació. D'acord amb aquesta independència funcional està el reconeixement de la seua competència per a elaborar i aprovar l'avantprojecte del seu propi pressupost, com també la potestat per a regular tot allò que afecte els seus govern i organització i el règim del personal al seu servei».  
Tercera. La dependència orgànica a què al·ludeix l'article 1 de la llei té l'abast que es determina expressament en els preceptes mateixos de la llei o del Reglament de Règim Interior de la Sindicatura de Comptes. Respecte d'això, poden examinar-se els articles següents de la llei: article 5, 1.r i 2.n; article 6; article 8, 2.n; article 11, 3.r; article 12; article 13; article 14; article 16, h; article 22; article 23, 5.è i 6.è i disposició addicional. Poden examinar-se també els articles corresponents del mateix Reglament de Règim Interior.  
Quarta. Pel que es fa a la independència funcional, cal assenyalar que l'article 3 de la llei diu, literalment, que «De conformitat amb la seua independència funcional correspon en tot cas a la Sindicatura de Comptes l'exercici de les competències següents: 1. L'elaboració i l'aprovació del projecte del pressupost propi; aquest últim s'integrarà, una vegada tramitat i aprovat pels òrgans competents, en el pressupost de la Generalitat Valenciana, com una secció independent. 2. La regulació de tot allò que afecte els seus govern i organització, d'acord amb els crèdits pressupostaris autoritzats per les Corts Valencianes per a aquestes finalitats. 3. La regulació del règim intern del personal al seu servei, sense perjudici de les normes generals que s'hi apliquen». En relació amb això, la llei estableix que correspon al Consell de la Sindicatura, com a òrgan suprem d'aquesta, «aprovar totes les disposicions reglamentàries que siguen necessàries per a complir les finalitats que encomana aquesta llei a la Sindicatura de Comptes» (article 17.a).  
D'altra banda, el Reglament de Règim Interior de la Sindicatura de Comptes (previst en la disposició addicional de la llei i aprovat per la Comissió de Coordinació, Organització i Règim de les Institucions de la Generalitat de les Corts Valencianes el 19 de setembre de 1986) reitera en l'article 12.a que correspon al Consell de la Sindicatura «aprovar totes les disposicions reglamentàries que siguen necessàries per a acomplir les finalitats que a la Sindicatura de Comptes encomanen la llei i aquest reglament».  
Cinquena. En l'acord adoptat pel Consell de la Sindicatura de Comptes es fa referència al propòsit de cobrir diversos llocs de treball de naturalesa funcionarial vacants en la relació de llocs de treball de la Sindicatura de Comptes.  
Les relacions de llocs de treball van ser definides per l'article 15.1 de la Llei 30/1984, de 2 d'agost, de Mesures per a la Reforma de la Funció Pública com «l'instrument tècnic a través del qual es realitza l'ordenació del personal, d'acord amb les necessitats dels serveis, i es precisen els requisits per a l'exercici de cada lloc». D'altra banda, l'article 74 de la Llei 7/2007, de 12 abril, de l'estatut bàsic de l'empleat públic, disposa que «Les administracions públiques estructuraran la seua organització a través de relacions de llocs de treball o altres instruments organitzatius semblants que comprendran, almenys, la denominació dels llocs, els grups de classificació professional, els cossos o les escales, si escau, que hi estiguen adscrits, els sistemes de provisió i les retribucions complementàries. Aquests instruments seran públics.»  
En relació amb això, el Decret legislatiu de 24 d'octubre de 1995, del Consell de la Generalitat Valenciana, pel qual s'aprova el Text Refós de la Llei de la Funció Pública Valenciana, estableix en l'article 18 el següent:  
«1. Una vegada classificats els llocs de treball, se n'elaboraran les relacions. Les relacions de llocs de treball i les seues modificacions, amb l'aprovació prèvia del conseller o de la consellera d'Administració Pública, es publicaran en el Diari Oficial de la Generalitat Valenciana.  
2. Les Corts Valencianes i les institucions que en depenen aprovaran les seues relacions de llocs de treball, d'acord amb els principis d'aquesta llei.»  
En virtut d'allò que s'ha exposat en les consideracions anteriors, la relació de llocs de treball de la Sindicatura de Comptes és aprovada pel Consell de la Sindicatura autònomament, després del desenvolupament d'un procés negociador en què està prevista una intervenció específica de la Mesa de les Corts Valencianes. Mitjançant aquesta relació de llocs de treball, el Consell realitza l'estructuració i l'ordenació del personal al servei de la Sindicatura, i exerceix la competència d'autoorganització i la potestat reglamentària que -quant al règim del personal al seu servei- li atribueixen expressament els articles, abans citats, de la Llei 6/1985 i del Reglament de Règim Interior de la Sindicatura. Cal significar, finalment, que aquelles competències i aquesta potestat permetrien al Consell de la Sindicatura modificar o derogar amb posterioritat la disposició aprovada, si així ho estimara oportú.  
Cal no oblidar, a més, que la competència d'autoorganització i la potestat reglamentària esmentades són expressió i garantia de la independència funcional que es proclama taxativament en l'article 1 de la Llei («independència funcional total»), que es concreta expressament en el seu article 3 i que és predicable no sols respecte de les Corts Valencianes sinó respecte de la resta de les institucions que integren la Generalitat, perquè constitueix un principi bàsic del règim de la Sindicatura de Comptes, establert per la llei per a dotar aquesta institució de la Generalitat d'un estatut jurídic que li permeta complir eficaçment les funcions que li assigna l'Estatut d'Autonomia.  
Cal assenyalar que el Consell de la Sindicatura exerceix, en aquesta matèria, les dites competència i potestat amb plena i autònoma iniciativa, i que en el seu exercici no està subjecte a autorització prèvia, ni a aprovació posterior, de la Mesa de les Corts Valencianes. Tot això queda palès, com en anteriors ocasions, en el present cas. Una vegada adoptat pel Consell de la Sindicatura l'acord mitjançant el qual va ser aprovada la relació de llocs de treball, després del procés negociador desenvolupat a la mesa negociadora del personal al servei de la Sindicatura de Comptes, va ser tramesa pel síndic major a les Corts Valencianes, a l'efecte de la seua publicació en el Butlletí Oficial de les Corts, on va ser publicada.  
Sisena. L'oferta pública d'ocupació, denominada per l'Estatut Bàsic de l'Empleat Públic (EBEP) oferta d'ocupació pública (OOP), és un instrument de racionalització dels mecanismes de selecció de personal, vinculat a les plantilles i les relacions de llocs de treball; constitueix el document a través del qual cada administració fa pública la relació de llocs de treball o places vacants que pretén cobrir durant un exercici pressupostari mitjançant els procediments de selecció de personal; és una pressuposició del procediment de selecció més que un acte de tràmit del procediment, de manera que només poden ser objecte d'oferta pública aquelles places dotades pressupostàriament que figuren en les relacions de llocs de treball o, si no n'hi ha, en els catàlegs o les plantilles, i només poden convocar-se les vacants que estiguen incloses en l'OOP.  
L'OOP es regula en l'EBEP amb el caràcter de norma bàsica i constitueix una pressuposició necessària per a l'inici del procediment de selecció del personal, les convocatòries del qual s'hauran d'efectuar dins de l'exercici anual a què es refereix l'oferta. L'EBEP regula l'oferta d'ocupació pública (OOP) en l'article 70, precepte que forma part del capítol I, Planificació de recursos humans; del títol V, Ordenació de l'activitat professional. L'Estatut no incardina per tant l'OOP com un element, pròpiament, del procediment selectiu per a l'accés a l'ocupació pública, sinó més aviat com un instrument mitjançant el qual les administracions poden ordenar i planificar la gestió dels seus recursos humans, si bé constitueix una actuació prèvia inexcusable per a la convocatòria de procediments selectius per a accedir a places en aquelles administracions. L'article 70 EBEP estableix que «les necessitats de recursos humans, amb assignació pressupostària, que hagen de proveir-se mitjançant la incorporació de personal de nou ingrés seran objecte de l'oferta d'ocupació pública». No obstant això, a continuació l'EBEP permet substituir l'oferta d'ocupació pública per «un altre instrument semblant de gestió de la provisió de les necessitats de personal». Cal recordar que l'article 70 de l'EBEP, a més que té caràcter bàsic, és d'aplicació immediata després de l'entrada en vigor de l'Estatut; no obstant això, en la mesura que el precepte autoritza la possibilitat d'establir alternativament, mitjançant la normativa legal de desenvolupament de l'EBEP, altres instruments semblants de gestió, caldrà concloure que, en el cas que el legislador exercesca aquesta possibilitat que l'article 70 ofereix, la normativa que a aquest efecte es dicte començarà a aplicar-se a partir de l'entrada en vigor.  
El Tribunal Suprem ha declarat reiteradament la invalidesa de la convocatòria d'una plaça vacant no inclosa prèviament en l'oferta d'ocupació pública. Així ho van fer la STS 4 d'abril de 1994, RA 2752/94, i la STS 19 de maig de 1994, RA 4428/94, en què es declara expressament «l'exigència que a la convocatòria li precedesca l'oferta pública d'ocupació resulta clara [...] sense que la falta d'oferta pública d'ocupació prèvia haja d'obviar-se per raó que la convocatòria va tenir lloc en el primer trimestre de l'any natural». En la STS 4 d'octubre de 1993, RA 8620/93, s'examina un supòsit singular: «la no-inclusió de la plaça de referència en l'oferta d'ocupació per a 1987 obeeix a la circumstància que quan va ser aprovada la dita oferta, amb data 30 de desembre de 1986, es trobava pendent de resolució el concurs oposició per a la seua provisió, inclosa en l'oferta d'ocupació per a 1986, que va ser declarat desert [...] Per consegüent, la inclusió de la plaça indicada en la convocatòria unitària corresponent a l'oferta de 1987 ho va ser per raons evidents d'economia procedimental, alhora que es trobava dotada pressupostàriament i vacant, que són les circumstàncies determinants de l'oferta d'ocupació pública, a tenor de l'article 18 de la Llei 30/84, encara que per les raons indicades no figurara en l'oferta d'ocupació pública corresponent, irregularitat formal que, per allò que s'ha exposat, no té virtualitat invalidant d'acord amb l'article 48.2 de la LPA de llavors».  
En l'àmbit de l'administració de l'Estat l'aprova el govern, durant el primer trimestre de cada any a proposta del ministre d'Administracions Públiques, amb la negociació prèvia amb els sindicats, i amb informe favorable i vinculant del Ministeri d'Hisenda; en les comunitats autònomes l'aprova el consell de govern, i en les corporacions locals, l'alcalde o el president de la diputació.   
No hi ha una referència específica a l'oferta pública d'ocupació en el Reglament de les Corts, ni en els seus estatuts de govern i règim interior. Sí que es conté en la disposició addicional quarta de l'acord sobre les condicions de treball del personal de les Corts per al període 2007-2009, la qual estableix el següent: «oferta pública d'ocupació. S'acorda aprovar i publicar abans de l'1 de març de cada exercici pressupostari un pla d'oferta d'ocupació, acordat en el si de la mesa negociadora, en què s'incloga la previsió de places que calga proveir definitivament al llarg de l'any i un calendari indicatiu de convocatòries. Els plans anuals han de tenir com a objectiu la reducció de la interinitat i de les vacants de la plantilla.»  
Pel que fa a la Sindicatura de Comptes, no hi ha una referència específica a l'oferta pública d'ocupació en la Llei 6/1985, d'11 de maig, de la Sindicatura de Comptes, ni en el seu Reglament de Règim Interior. Tampoc n'hi ha en el Decret Legislatiu de 24 d'octubre de 1995, del Consell de la Generalitat Valenciana, pel qual s'aprova el Text Refós de la Llei de la Funció Pública Valenciana (TR-LFPV).  
Respecte a la convocatòria i l'aprovació de les bases corresponents, com també a la designació dels tribunals d'un procés selectiu per a l'accés a la funció pública d'una administració pública o una institució com les Corts o la Sindicatura de Comptes, l'article 13 del TR-LFPV estableix el següent:  
«1. En totes les proves de selecció que organitze la Generalitat Valenciana, la valoració i la selecció del personal aspirant es realitzarà mitjançant tribunal.  
2. La convocatòria de les proves de selecció per a cobrir llocs d'administració general, especial o de naturalesa laboral li correspon al conseller o a la consellera d'administració pública, a excepció de les proves destinades a la selecció de personal per a cobrir llocs de treball de les Corts Valencianes o institucions que en depenguen.  
3. Els tribunals, sense perjudici del que hi ha disposat a l'article 19.2 de la Llei 30/1984, de 2 d'agost, de Mesures per a la Reforma de la Funció Pública, seran nomenats de la manera següent:  
a) En les proves dirigides a seleccionar personal per a cobrir llocs d'administració general, pel conseller o la consellera d'Administració Pública. Quan es tracte de llocs de treball corresponents a les Corts Valencianes i institucions que en depenguen, el tribunal es nomenarà a proposta del president o de la presidenta de les Corts Valencianes, al qual així mateix correspon la iniciativa de la convocatòria.  
b) Respecte a la selecció del personal per a cobrir llocs d'administració especial o de naturalesa laboral de les Corts Valencianes i institucions que en depenguen, el tribunal serà designat per la mesa o l'òrgan rector respectiu, i el representant de la Conselleria d'Administració Pública actuarà en funció d'assessorament.»  
Setena. Finalment, cal tenir en compte que, d'acord amb el que hi ha disposat a l'article 13 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, els òrgans de les diferents administracions públiques podran delegar l'exercici de les competències que tinguen atribuïdes en altres òrgans de la mateixa administració, encara que no siguen jeràrquicament dependents, o de les entitats de dret públic que hi estan vinculades o que en depenen. Les delegacions de competències i la seua revocació hauran de publicar-se en el Boletín Oficial del Estado, en el de la comunitat autònoma o en el de la província, segons l'administració a què pertanya l'òrgan delegatori i l'àmbit territorial de competència d'aquest. Les resolucions administratives que s'adopten per delegació indicaran expressament aquesta circumstància i es consideraran dictades per l'òrgan delegatori.  
En virtut d'allò raonat i exposat anteriorment, vist l'informe emès pels serveis jurídics, la Mesa de les Corts, en la reunió realitzada l'1 de setembre de 2009, ha adoptat el següent  
ACORD  
Primer. Autoritzar la inclusió de les tres vacants citades en l'escrit tramès pel síndic major de Comptes a la presidenta de les Corts (RE 17.826), en l'oferta pública d'ocupació de la Sindicatura de Comptes, i en conseqüència autoritzar-ne l'aprovació i el desenvolupament dels procediments selectius corresponents per a cobrir els llocs de treball de naturalesa funcionarial següents:  
- Tres vacants de tècnic d'auditoria de corporacions territorials i altres ens públics. Grup A. Concurs oposició lliure (2 torn lliure i 1 promoció interna).  
- Dues vacants d'ajudant d'auditoria de corporacions territorials i altres ens públics. Grup B. Concurs oposició lliure (1 torn lliure i 1 promoció interna).  
- Una vacant d'auxiliar administratiu. Grup C. Concurs oposició lliure (1 torn lliure).  
Segon. Delegar en el Consell de la Sindicatura de Comptes l'aprovació de les convocatòries i les bases corresponents als concursos oposició lliure prevists per a cobrir les vacants esmentades.  
Tercer. Delegar en el síndic major de Comptes el nomenament dels tribunals corresponents als concursos oposició lliure prevists per a cobrir les vacants esmentades.  
Quart. La delegació que s'aprova en els apartats anteriors del present acord en comprendrà la necessària per a l'adopció dels actes restants que hagen de realitzar-se en el curs dels procediments selectius expressats i que puguen ser competència de la Mesa de les Corts.  
Cinquè. El present acord es notificarà a la Sindicatura de Comptes i al Departament de Personal de l'Àrea Administrativa Parlamentària de les Corts, i es publicarà en el Butlletí Oficial de les Corts.  
Palau de les Corts Valencianes, València, 1 de setembre de 2009.- La presidenta: María Milagrosa Martínez Navarro.   
El secretari segon: Antoni Such Botella.